CELEX: 32020R0436
Language: lt
Date: 2020-03-24 00:00:00
Title: Komisijos reglamentas (ES) 2020/436 2020 m. kovo 24 d. kuriuo dėl taikymo laikotarpio iš dalies keičiamas Reglamentas (EB) Nr. 906/2009 (Tekstas svarbus EEE)

25.3.2020   
               
               
                  LT
               
               
                  Europos Sąjungos oficialusis leidinys
               
               
                  L 90/1
               
            
         KOMISIJOS REGLAMENTAS (ES) 2020/436
         2020 m. kovo 24 d.
         kuriuo dėl taikymo laikotarpio iš dalies keičiamas Reglamentas (EB) Nr. 906/2009
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. vasario 26 d. Tarybos reglamentą (EB) Nr. 246/2009 dėl Sutarties 81 straipsnio 3 dalies taikymo tam tikroms susitarimų, sprendimų ir suderintų veiksmų tarp linijinės laivybos kompanijų (konsorciumų) rūšims (1), ypač į jo 1 straipsnį,
         pasikonsultavusi su Konkurenciją ribojančios veiklos ir dominavimo patariamuoju komitetu,
         kadangi:
         
                     (1)
                  
                  
                     Komisijos reglamentu (EB) Nr. 906/2009 (2) linijinės laivybos konsorciumams tam tikromis sąlygomis suteikiama Sutarties 101 straipsnio 1 dalyje nustatyto draudimo bendroji išimtis. Tas reglamentas taikomas iki 2020 m. balandžio 25 d.;
                  
               
                     (2)
                  
                  
                     po viešų konsultacijų atlikusi Reglamento (EB) Nr. 906/2009 vertinimą, Komisija surinko informacijos ir duomenų, pakankamai patikimai patvirtinančių, kad Reglamento (EB) Nr. 906/2009 sąlygas atitinkantys konsorciumai vis dar atitinka visas keturias SESV 101 straipsnio 3 dalies sąlygas. Dabartinėmis ir tikėtinomis rinkos sąlygomis konsorciumai, kurdami masto ekonomiją, racionalizuodami paslaugas ir geriau panaudodami laivus, mažina sąnaudas. Reglamento (EB) Nr. 906/2009 sąlygas atitinkančių konsorciumų susitarimų atveju tikėtina, kad dėl to paties konsorciumo narių konkurencijos (vidaus konkurencijos), taip pat dėl 30 % rinkos dalies ribos, kuria užtikrinama, kad būtų išlaikyta pakankama konkurencija su konsorciumui nepriklausančiais subjektais (išorės konkurencijos), tinkama tų mažesnių sąnaudų dalis teks klientams. Tokiam veiksmingumui užtikrinti būtini Reglamento (EB) Nr. 906/2009 sąlygas atitinkantys konsorciumų susitarimai. Kitokios rūšies mažiau ribojančiu linijinės laivybos bendrovių bendradarbiavimu tokia pati nauda nebūtų užtikrinta. Galiausiai, Reglamento (EB) Nr. 906/2009 sąlygas atitinkančiais konsorciumų susitarimais konsorciumų nariams tiek dėl išorės, tiek dėl vidaus konkurencijos nesuteikiama galimybė panaikinti konkurencijos didelei linijinės laivybos paslaugų daliai atitinkamose rinkose. Todėl priežastys, pateisinančios bendrosios išimties taikymą konsorciumams, taip pat palengvinantį kitų atitinkamų konsorciumų įgyvendinimą, tebėra aktualios;
                  
               
                     (3)
                  
                  
                     sąlygos, kuriomis remiantis buvo nustatyta Reglamento (EB) Nr. 906/2009 taikymo sritis ir turinys, išliko pakankamai panašios, kad būtų galima pratęsti to reglamento taikymo laikotarpį;
                  
               
                     (4)
                  
                  
                     kad Komisija galėtų atsižvelgti į galimus rinkos aplinkybių pokyčius, taip pat remiantis Reglamento (EB) Nr. 246/2009 2 straipsnio 1 ir 2 dalyse nustatytais Komisijos įgaliojimais, Reglamento (EB) Nr. 906/2009 taikymo laikotarpis turėtų būti pratęstas ketveriems metams;
                  
               
                     (5)
                  
                  
                     todėl Reglamentas (EB) Nr. 906/2009 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 906/2009 7 straipsnio antra pastraipa pakeičiama taip:
            „Jis taikomas iki 2024 m. balandžio 25 d.“
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 24 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 79, 2009 3 25, p. 1. Nuo 2009 m. gruodžio 1 d. EB sutarties 81 ir 82 straipsniai atitinkamai tapo SESV 101 ir 102 straipsniais.
         
            (2)  2009 m. rugsėjo 28 d. Komisijos reglamentas (EB) Nr. 906/2009 dėl Sutarties 81 straipsnio 3 dalies taikymo linijinės laivybos bendrovių (konsorciumų) tam tikrų rūšių susitarimams, sprendimams ir suderintiems veiksmams (OL L 256, 2009 9 29, p. 31).